
Geometriai távolságmezők

Kulcsszavak: grafika; távolságfüggvény;görbék;felületek;CSG
A távolságmezők az implicit felületek tárolására adnak egy általános és hatékonyan megjeleníthető módszert. A mező minden cellájában az eredeti távolságfüggvény valamilyen közelítése szerepel. A nulladrendű mező a talppontottól vett előjeles távolságot tárolja, így sok adat elveszik. Magasabb rendű közelítéssel pontosabban visszanyerhetjük a magasabb rendű deriváltakat, így a normálvektort és a görbületet.
Míg az általánosított, magasabb rendű algebrai távolság mező polinomokkal közelíti a távolságfüggvényt, a geometriai távolságmező proxy geometriákat tárol, amelyek a mintapontokban lokálisan közelítik a felületet. A síkban a távolságmező elsőrendben érintőegyeneseket és másodrendben simulóköröket tárol.
Dolgozatomban geometriai távolságmezőket általánosítottam 3 dimenzióban. A térben az elsőrendű mező a talppontban vett érintősíkot tartalmazza. A másodrendű proxy geometria egy tórusz, amely érinti a felületet és másodrendben rekonstruálja a talppontban vett differenciálgeometriát, tehát visszaadja a talppontot, a normálvektort a főgörbületeket és a főgörbületi irányokat.
Meghatároztam, hogy milyen adatokkal lehet hatékonyan reprezentálni a magasabb rendű geometriákat és kidolgoztam egy módszert a mező generálására, valamint implementáltam a mező szűrését alapvető módszerekkel. Emellett az elsőrendű 2D-s mezőhöz megvizsgáltam egy javított szűrési módszert és megadtam egy a geometriák tulajdonságait is felhasználó megoldást.
Az eredmények azt mutatják, hogy a geometriai mezők hatékonyan generálhatók és kiértékelhetők, és sok esetben pontosabb közelítést adnak mint a nulladrendű verzió. Ezen kívül látható, hogy a geometriai interpretációt megtartó szűrési módszerrel tovább javítható az eredmény.

--- ACM klasszifikáció ---
- Computing methodologies / Computer graphics / Shape modeling / Volumetric models
- Computing methodologies / Computer graphics / Shape modeling / Parametric curve and surface models
- Computing methodologies / Computer graphics / Rendering
 
 



